**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/295-14**

**14. novembar 2014. godine**

**B e o g r a d**

**Z A P I S N I K**

**SA 12. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 9. OKTOBRA 2014. GODINE**

 Sednica je počela u 11 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Milanka Jevtović Vukojičić, Suzana Šarac, Vladica Dimitrov, Ljibuška Lakatoš, Stefana Miladinović, Aida Ćorović, Vera Paunović, Olena Papuga, Elvira Kovač i Sulejman Ugljanin, članovi Odbora.

 Sednici nisu prisustvovali članovi Odbora: Biljana Ilić Stošić, Zlata Đerić, Slobodan Perić, Dubravka Filipovski i Biljana Hasanović Korać.

 Sednici je prisustvovala zamenica člana Odbora Nevenka Milošević.

 Sednici su prisustvovali Sabina Dazdarević i Enis Imamović, narodni poslanici.

 Sednici su prisustvovali predstavnici Ministarstva državne uprave i lokalne samouprave: Ivan Bošnjak, državni sekretar; Nina Fira, viši savetnik u Sektoru za ljudska i manjinska prava, registre i matične knjige; Slavica Mandić, samostalni savetnik; kao i predstavnici Republičke izborne komisije: Ivan Šebek, zamenik predsednika Republičke izborne komisije, Veljko Odalović, zamenik sekretara, Đula Ladocki, član, Dragana Odović, član i Milan Čuljković, iz stručne službe.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje pitanja vezanih za izbore za nacionalne savete nacionalnih manjina,
2. Razno.

 Članovi Odbora su jednoglasno PRIHVATILI predloženi Dnevni red.

 **PRVA TAČKA DNEVNOG REDA**: Razmatranje pitanja vezanih za izbore za nacionalne savete nacionalnih manjina

 **Predsednik Odbora** je otvorio sednicu i dao reč predstavnicima Ministarstva državne uprave i lokalne samouprave i Republičke izborne komisije kako bi članove Odbora upoznali sa tokovima, procesima i izbornim radnjama povodom izbora za nacionalne savete nacionalnih manjina. Obavestio je članove Odbora da je povodom inicijative Odbora da članovi Odbora kao posmatrači prate izbore 26. oktobra 2014. godine, Republička izborna komisija dostavila odgovor u kome se navodi da to ne bi bilo u skladu sa Uputstvom za sprovođenje neposrednih izbora za članove nacionalnih saveta nacionalnih manjina i istakao je da očekuje da o tome dobijemo i bliže objašnjenje na današnjoj sednici.

 **Ivan Bošnjak**, državni sekretar u Ministarstvu državne uprave i lokalne samouprave (u daljem tekstu: Ministarstvo), obavestio je članove Odbora o dosadašnjim aktivnostima Ministarstva u vezi sprovođenja izbora, da je to ministarstvo postupalo u skladu sa svojim ovlašćenjima i uradilo sve što je bilo u njihovoj ingerenciji i donelo odgovarajuća dokumenta kako bi dinamika i plan predviđen nakon donošenja zakona bio maksimalno ispoštovan.

 **Nina Fira**, viši savetnik u Ministarstvu je dala bližu informaciju o aktivnostima Ministarstva u vezi sprovođenja izbora. Kao prvo, navela je da je Ministarstvo, nakon usvajanja Zakona o izmenama i dopunama Zakona o nacionalnim savetima nacionalnih manjina, donelo podzakonske akte za sprovođenje izbora u propisanom roku. Ministarstvo je dalo detaljno uputstvo opštinama u vezi sa primenom Zakona i bilo je u dnevnoj komunikaciji sa opštinskim upravama. Ministarka je svojom odlukom raspisala izbore za 26. oktobar i u skladu sa tim Ministarstvo je uputilo javni poziv svim elektorima da blagovremeno podnesu svoje pismene prijave za učešće na elektorskim skupštinama koje će se održati istog dana kad i neposredni izbori za ostale nacionalne savete nacionalnih manjina. Reč je o elektorskim prijavama za hrvatsku, crnogorsku, makedonsku i poljsku nacionalnu manjinu. Navodi da će izveštaj dostaviti Narodnoj skupštini kroz tromesečno izveštavanje po članu 229. Poslovnika Narodne skupštine. Istakla je da je postojala velika zainteresovanost za elektorske prijave, da je Ministarstvo primilo 341 elektorsku prijavu, od toga je Ministarstvo donelo 312 rešenja o potvrđivanju, a ostale su odbijene. Hrvati su podneli 142 prijave, Crnogorci 98, Makedonci 85, Poljaci 15 zbog čega je Ministarstvo donelo rešenje o obustavljanju postupka za poljsku nacionalnu manjinu zbog nedovoljnog broja upisanih u poseban birački spisak. Ministarstvo je tesno sarađivalo sa Republičkom izbornom komisijom, održano je nekoliko sastanaka sa predstavnicima OEBS-a koji su pokazali veliku zainteresovanost, razgovarali su sa narodnim poslanicima, što je bilo od značaja za što transparentniji i demokratičniji izborni proces i kako bi se razmenila mišljenja o novim pravnim istitutima i našla najbolja rešenja. Opštinskim upravama je dostavljeno preko 20 različitih mišljenja u cilju što boljeg obavljanja njihovog poverenog posla. Prvi put je na sajtu Ministarstva omogućeno građanima da provere da li su upisani u poseban birački spisak. OEBS je preveo na svih 11 službenih jezika nacionalnih manjina kompletnu zbirku propisa, zakona i svih podzakonskih akata, pravila i instrukcija u vezi izbora. Dali su odgovor na zahteve za mišljenja i predloge zaključaka određenih poslaničkih grupa.

 **Ivan Šebek**, zamenik predsednika Republičke izborne komisije, naveo je da je Republička izborna komisija 26. avgusta 2014. godine donela Uputstvo za sprovođenje neposrednih izbora za članove nacionalnih saveta nacionalnih manjina. Istog dana je donet Rokovnik za vršenje izbornih radnji. Dana 29. avgusta je doneta Odluka o obrascima za podnošenje izborne liste za kandidate za članove nacionalnih saveta nacionalnih manjina, kao i Odluka o obrascima za sprovođenje drugih izbornih radnji. Dana 8. septembra su usvojena Pravila o radu biračkih odbora, 4. oktobra je doneto rešenje o određivanju biračkih mesta, a donete su i druge odluke u vezi sprovođenja izbora (o štampanju materijala u Službenom glasniku, boji glasačkih listića i dr.) Dana 5. oktobra je doneta Odluka o izboru radnih tela RIK-a. U međuvremenu se vrši prijem i proglašenje izbornih lista. Na dan 9. oktobar RIK je proglasio ukupno 49 izbornih lista za 15 nacionalnih saveta. Najviše izbornih lista je proglašeno za izbor nacionalnog saveta bunjevačke nacionalne manjine, ukupno 9, dok još uvek nijedna izborna lista nije primljena za izbore slovenačkog i egipatskog nacionalnog saveta. Rok za podnošenje izbornih lista ističe sutra u ponoć, a za ova poslednja dva dana najavljen je velik broj izbornih lista. Nakon isteka ovog roka, sledi utvrđivanje zbirnih izbornih lista, a rok za njihovo objavljivanje je 15. oktobar. Sledeća bitna stvar koju RIK treba da sprovede je obrazovanje biračkih odbora, a s tim u vezi trenutno se prikupljaju predlozi načelnika opštinskih i gradskih uprava. Rok za obrazovanje biračkih odbora je takođe 15. oktobar. Dao je bliže objašnjenje povodom inicijative Odbora za posmatranje izbora. Naime, članom 46. Uputstva za sprovođenje neposrednih izbora za članove nacionalnih saveta nacionalnih manjina predviđeno je da status domaćih posmatrača mogu da imaju samo predstavnici registrovanih udruženja čiji se ciljevi ostvaruju u oblasti izbora i zaštite ljudskih i manjinskih prava. Ukoliko bi članovi Odbora bili u takvom udruženju, oni mogu da budu posmatrači, ali sam Odbor i članovi Odbora ne mogu.

 **Predsednik Odbora** je istakao da, ako posmatrači mogu biti bilo koja udruženja, nejasno je kako Odbor kao radno telo najvišeg zakonodavnog tela nadležno za ljudska i manjinska prava, ne može.

 **Veljko Odalović**, zamenik generalnog sekretara RIK-a je istakao da RIK kao najviše izborno telo koje sprovodi izbore za predsedničke i parlamentarne izbore, sada je nadležno i za ove izbore, što govori o odnosu države prema ovom pitanju. Pre četiri godine su postojali problemi u sprovođenju izbora za nacionalne savete nacionalnih manjina i pokazalo se da zakonska rešenja nisu bila najbolja, kao ni procedure i način na koje je to rađeno. Ovo su izbori koji imaju svoju specifičnost i za RIK jer ovo je u stvari 17 izbora i na jednom biračkom mestu će biti možda desetak izbornih lista. RIK je odredio posebna tela koja će biti angažovana po okruzima u zavisnosti od broja biračkih mesta, pošto u nekim okruzima ima 15, a u nekim i oko 100 biračkih mesta. Naglasio je da je zakon jasan u pogledu posmatrača i da nema proširenog sastava biračkih odbora, a predstavnici lista imaju pravo da nadgledaju kompletan proces sve do poslednje radnje i čak imaju mogućnost da ulože prigovor odnosno primedbu. Cilj je bio da se kroz Uputstvo obezbedi viši stepen profesionalizacije ljudi koji će se baviti radom biračkih odbora. Takođe je istakao da je bilo nemoguće, imajući u vidu broj članova biračkih odbora (1+4), obezbediti svim izbornim listama da imaju svoje predstavnike u biračkim odborima. Zato su se opredelili da to budu ljudi iz strukture lokalne samouprave koji moraju da imaju viši nivo odgovornosti. Za posmatranje izbora se za sada prijavila samo Delegacija Evropske unije, a očekuju da će se prijaviti i OEBS, tako da ćemo imati i strane posmatrače. Sve liste su imale pravo na nadgledanje izbora, ali i nadgledanje rada RIK-a, ali to pravo nisu iskoristili. Podnosioci lista su svu dokumentaciju veoma dobro pripremili, čak i bolje nego kod parlamentarnih izbora, što govori o tome koliko su svi pristupili ozbiljno ovom poslu. Apeluje da svi doprinesu tome da dan izbora protekne u najboljem redu. Istakao je da su ovi izbori jedna demokratska tekovina, da su postavljeni visoki standardi i da ovakav način izbora ne postoji u drugim zemljama.

 **Predsednik Odbora** je otvorio raspravu po ovoj tački dnevnog reda i sam je postavio dva pitanja. Prvo, koliko je upisanih birača u poseban birački spisak i drugo, povodom toga što je RIK proglasio listu koja se zove „Za Sandžak, Bošnjake i muftiju“ postavio je pitanje da li to znači da bi se u budućim parlamentarnim izborima mogla proglasiti lista „Za Srbe, Srbiju i patrijarha“?

 **Slavica Mandić**, savetnica u Ministarstvu je navela da je ukupan broj upisanih u poseban birački spisak na dan 3. oktobar 471.893 birača, ali je upisivanje i brisanje još uvek u toku.

 **Veljko Odalović** je istakao da naziv liste ne može da uputi na naziv crkve ili verske zajednice, a u konkretnom slučaju na koji se pozvao predsednik Odbora naziv izborne liste ne upućuje na naziv crkve ili verske zajednice.

 **Meho Omerović** je odgovorio da funkcija muftije upućuje upravo na versku zajednicu.

 **Ivan Šebek** je istakao da mu je žao što niko ne posmatra rad RIK-a, kao i da postoje pravna sredstva kojima se, čak i da su pogrešili, ovo može ispraviti u postupku pred Upravnim sudom.

 **Aida Ćorović** je kao osoba koja upravo dolazi iz tog regiona, iz Novog Pazara, želela da istakne kakve to implikacije ima na terenu. Ona je istakla da je to na prošlim izborima izgledalo tako da je muftija Zukorlić sve vreme u predizbornoj kampanji govorio o islamskoj zajednici, a sva istraživanja govore da su ljudi i dalje najosetljiviji na pripadnost verskoj zajednici i pokazuju najviši stepen poverenja u verske zajednice. Kampanja od pre četiri godine jeste rezultirala onim što se dešavalo kasnije, tj. da Bošnjaci ne dobiju, odnosno da dobiju dva nacionalna saveta, jedan nepriznat od države i jedan u tehničkom mandatu, upravo zato što je i tada efendija Zukorlić zloupotrebio i sve vreme govorio o ujedinjenju islamske zajednice, a nigde nije bilo reči o onome što jesu ingerencije nacionalnog saveta. Dalje je istakla da već dve i po godine pokušava da se napravi jedna vrsta platforme, regionalnog foruma, koji čine mreža institucija predstavnika lokalnih uprava, najvažnijih političkih stranaka, lokalnih nevladinih organizacija, medija i pojedinaca i ovih dana je u pripremi jedan sporazum, a i RIK-u će se uputiti i neke zamerke koje su uočili na terenu u cilju što boljeg sprovođenja izbora i kako ne bi bilo nemira koji su se dešavali u prošlosti i da se građanima obezbedi maksimalna sigurnost i bezbednost.

 **Olena Papuga** je istakla da je i ranije na Odboru nagoveštavala da će biti određenih problema oko glasanja jer jedinstveni birački spisak nije pratio posebni birački spisak. Navela je svoj primer. Ona je 2010. godine glasala u Novom Sadu zato što je bila tamo prijavljena. Kasnije se prijavila u Ruski Krstur, tačnije opštinu Kula. Slučajno je saznala, kada je predavala izbornu listu, da mora da se ispiše iz Novog Sada i da se upiše u Kulu. Ima mnogo pripadnika nacionalnih manjina koji su menjali boravak tokom četiri godine i koji to ne znaju i neće uraditi.

 **Sulejman Ugljanin** je istakao da kao narodni poslanik i kao predstavnik jedne nacionalne zajednice u Narodnoj skupštini zapaža da nije baš onako kako bi trebalo. Istakao je da je državni vrh pokazao da nema želju ni na ovim izborima da Bošnjaci dobiju svoj nacionalni savet, a svih devet amandmana koje su predložili na izborni zakon su neosnovano odbačeni, a svi su bili usmereni na to da poboljšaju tekst zakona. Tražili su da se omogući izbornim listama da imaju svoje predstavnike na biračkim mestima i opštinskim radnim telima, kao što je to kod republičkih ili predsedničkih izbora. Zbog toga tvrdi da u samom startu nisu stvoreni demokratski uslovi za održavanje izbora. Kao nosilac jedne izborne liste, ne može da veruje jednoj opštinskoj garnituri koja je politički suprotstavljena strana da će mu regularno brojati glasove. Tvrdi da, kao što je bilo na republičkim izborima 16. marta gde su nasilno odneli kutiju sa glasovima na biračkom mestu gde SDA ima apsolutnu većinu i sprečili ljude da glasaju, to mogu da učine i na ovim izborima. Zato je na Odboru tražio da se promeni Pravilnik, a neke su kolege i koleginice usmerili diskusiju da se radi o promeni zakona. Takođe, navodi da je njihova delegacija bila na razgovoru u Ministarstvu državne uprave i lokalne samouprave i istakao je da je očekivao da će tom prilikom bar doći do izmena Pravilnika koji će omogućiti predstavnicima izbornih lista da mogu da imaju svog člana u opštinskim radnim telima i na biračkim mestima. Zabrinjavajuća stvar je, ističe, i to što je ministar spoljnih poslova i prvi potpredsednik Vlade Ivica Dačić u jeku izborne kampanje 24, 25. i 26. septembra uputio jasnu pretnju Bošnjacima, preteći ton, preteće reči. Isto to je 25. septembra ponovio premijer iz zgrade Vlade i 26. septembra ministar policije, ničim izazvani, bez ijednog valjanog razloga. Radilo se o imenu izborne liste koja se zove Bošnjačko jedinstvo. Na osnovu jednog papira na kome stoji devet principa i kriterijuma za bošnjačko jedinstvo, za formiranje liste, napravili su takvu pretnju. Naveo je da sve to ukazuje da državni vrh ne želi da Bošnjaci imaju nacionalni savet. Istakao je da mu je žao što g. Omerović i Aida Ćorović koji su na republičkim izborima izabrani na listama velikih stranaka, nisu prihvatili njegovu ponudu da budu na jednoj bošnjačkoj listi, da dobiju i bošnjački izborni legimitet.

 **Predsednik Odbora** je naveo da je g. Ugljanin zloupotrbio temu i mesto i da pozivanje na navodne pretnje predsednika Vlade, prvog potpredsednika i ministra policije, prevazilazi meru dobrog ukusa, kao i da to sve radi zbog izbora za nacionalni savet. Obraćajući se g. Ugljaninu naveo je da on koristi svaku priliku da optuži Vladu da ona ne radi ništa drugo nego radi protiv interesa Bošnjaka, da je juče o tome govorio na plenarnoj sednici prilikom rasprave o izmenama Krivičnog zakonika, a danas na sednici Odbora i time samo iznosi optužbe. Zamolio ga je da ne koristi svaku priliku da optužuje Vladu i da njemu ne daje izborni legitimitet jer su njemu izborni legitimitet dali građani Srbije. Zahvalio se na pozivu, ali je g. Ugljanina pozvao da ubuduće ne odlučuje ko je dobar, a ko loš Bošnjak. Takođe je istakao da na Odboru treba da razgovaramo o tome kako da doprinesemo tome da nacionalni saveti dobiju onu funkciju koju im je zakon dao, a ne o temama kao što su autonomija, referendumi, tortura, pretnje i tome slično.

 **Sulejman Ugljanin** je odgovorio da je neistina da je tražio izmenu zakona, već pravilnika, kako bi se obezbedilo da predstavnici izbornih lista imaju svoje predstavnike u biračkim odborima i kako bi svi pripadnici nacionalnih manjina mogli da glasaju u mestu boravka. Istakao je da je on predstavnik jedne nacionalne manjine i oni kao stranka su izabrali da se bave isključivo bošnjačkim, a ne kao velike stranke različitim pitanjima. On je juče rekao da Zakonom o izmenama i dopunama Krivičnog zakonika taj zakon može da bude zloupotrebljen kada je reč o manjinama, kao što je to bilo 90-ih godina, kada je 17.300 bošnjačkih porodica maltretirano navodno u potrazi za nekim nepostojećim oružjem. Zato je rekao da ovaj zakon može da bude zloupotrebljen od strane tužioca, sudija, policajaca, tajnih službi. Dalje je naveo da se to i desilo, četničke organizacije su najavile dolazak u Novi Pazar i to je negativan domino efekat. Zato ovde treba da se bavimo time kako da stvorimo pozitivnu političku klimu za održavanje izbora, koja je poremećena pretnjama najvišeg državnog vrha.

 **Milanka Jevtović Vukojičić** poziva na to da treba da se držimo dnevnog reda. Usvojen je zakon i doneti su podzakonski akti koji treba da obezbede jednaka prava svih nacionalnih manjina. Ovakvo tretiranje nacionalnih manjina, kako je to slučaj u Republici Srbiji, je iznad svih ostalih i predstavlja visok standard. To pitanje jeste osetljivo i svi zajedno treba da se potrudimo da se ono najbolje reši, bez unošenja neadekvatnog govora. Dalje je navela, da govoriti na ovakav način o Vladi koja vodi miroljubivu i odgovornu politiku i poštuje svoju reč i koja je donela mnoge reformske zakone za šta je pohvaljena od Evropske unije i OEBS-a, je krajnje nepristojno. Zato je skrenula pažnju predsedniku Odbora da se drži dnevnog reda.

 **Predsednik Odbora** je istakao da su pitanja izbora nacionalnih saveta na dnevnom redu sednice Odbora i svako može da kaže svoje mišnjenje, kao što je to bio slučaj i na ostalim sednicama Odbora.

 **Veljko Odalović** je istakao da je RIK razmatrao inicijativu u pogledu učešća predstavnika izbornih lista u sastavu biračkih odbora i ranije, a prvu inicijativu su podneli predstavnici mađarske nacionalne manjine. Tada su još objasnili da je to nemoguće, npr. kako bi se predstavnici bunjevačke nacionalne manjine tretirali u pogledu sastava biračkih odbora (koji podrazumevaju 4+1 član biračkog odbora), a ima devet izborih lista Bunjevaca, a oni pri tome nisu jedina lista. Zato su išli na rešenje koje podrazumeva profesionalni nivo sa nivoa lokalnih samouprava. Predstavnici izbornih lista su stavljeni u istu ravan i oni nadgledaju sve faze izbornog postupka i imaju pravo na primedbe. To je jedino bilo moguće. Da su izbori samo za jedan nacionalni savet, to bi i moglo, ali šta bi bilo da npr. Bošnjaci imaju šest izbornih lista, u sastav biračkih odbora bi ušli predstavnici pet izbornih lista, a šesta bi otpala i neko bi bio obespravljen. Incidenti koji su se ranije dešavali nisu bili samo na izborima za nacionalne savete, već i na parlamentarnim izborima, što znači da ovo rešenje nije razlog tome. Domaći i strani posmatrači će biti prisutni na terenu i imaćemo dobru startnu poziciju. Razumeli su problem i razgovarali su o tome, ali je istakao da ga je nemoguće na predloženi način rešiti i to bi uticalo na regularnost.

 **Vladica Dimitrov** je naveo da je jasno da tehički nije bilo moguće obezbediti zastupljenost svih lista u biračkim odborima, ali je moguće da RIK reaguje na primedbe o sastavu radnih tela ili biračkih odbora predloženih od strane načelnika lokalne samouprave. Problem nastaje u onim lokalnim sredinama gde nacionalne manjine čine većinu, liste se dele na vlast i opoziciju, a izbori za nacionalne savete su politizovani. Tu postoji prednost onih lista koje su na vlasti u lokalnim samoupravama.

 **Veljko Odalović** je naveo da se vodilo računa o tome i koordinator je ovlašćen da izmeni predlog načelnika opštinskih uprava, uz obavezu da takav predlog obrazloži. **Vladica Dimitrov** je naveo da koordinator ne može uvek da zna da postoje problemi i postavlja pitanje da li RIK-u može da se podnese predlog.

 **Veljko Odalović** navodi da može da se obavesti RIK o eventualnim primedbama u pogledu predloga načelnika uprave o sastavu biračkih odbora.

 **Predsednik Odbora** je obavestio g. Enisa Imamovića koji se javio za reč da ne može da mu da reč jer je član odbora Sulejman Ugljanin već iskoristio vreme od 10 minuta, u skladu sa članom 75. Poslovnika Narodne skupštine kojim je predviđeno da član odbora ima pravo da u okviru načelnog pretresa govori ukupno do deset minuta. Narodni poslanik iz poslaničke grupe koja ima člana odbora, ima pravo da govori u okviru vremena predviđenog za člana odbora iz iste poslaničke grupe, u dogovoru sa članom odbora.

 **DRUGA TAČKA DNEVNOG REDA:** Razno

 **Predsednik Odbora** je upoznao članove Odbora sa nizom skupova i sastanak na koje su članovi Odbora ili on kao predsednik Odbora pozvani, i to:

 14. oktobra – Centralni dom Vojske Srbije, 11-12.40 časova – promocija studije „Položaj žena u oružanim snagama država zapadnog Balkana“ –pozvao je članove Odbora da obaveste službu o svom učešću;

 17. oktobar – Beograd – regionalna konferencija „Pristup pravu na naknadu štete žrtvama trgovine ljudima u regionu“ Astra – poziv predsedniku;

 19-21. oktobar – Pirot – trening „Lokalizacija Rezolucije 1325“ - poziv predsedniku, umesto njega treningu će prisustvovati Zlata Đerić;

 27. oktobar – Klub poslanika 8.30 časova – Radionica o politikama uključivanja Roma i Romkinja– pozvao je članove Odbora da se prijave

 28. oktobar – Palata Srbija – 11-13 časova - Poverenik za zaštitu ravnopravnosti, Konferencija „Srbija na putu tolerancije i nediskriminacije“ – poziv je upućen Aidi Ćorović, Dubravki Filipovski, Milanki Jevtović Vukojičić, Stefani Miladinović i Zlati Đerić koja je jedina potvrdila učešće, a predsednik odbora će takođe učestvovati;

 31. oktobar – 02. novembar – Palić konferencija „Ženska platforma za razvoj Srbije (fondacija Fridrih Ebert) – poziv predsedniku;

 03-06. novembar – Budimpešta Studijsko putovanje radi upoznavanja mađarskog sistema utvrđivanja statusa apatrida *-* poziv predsedniku;

 07. novembar – Beograd– međunarodna konferencija povodom godinu dana od potvrđivanja konvencije Saveta Evrope, organizator Autonomni ženski centar – apelovao je na članice Odbora da prisustvuju konferenciji, a potvrdila je učešće Elvira Kovač i predsednik Odbora.

 Upoznao je članove Odbora sa predlogom Evropskog pokreta u Srbiji da sa našim odborom, Odborom za evropske integracije i Odborom za ustavna pitanja i zakonodavstvo, održi zajednički sastanak na temu potencijalnih ustavnih promena pa je pozvao članove Odbora da prisustvuju sastanku kada bude tačno dogovoren.

 Takođe je naveo da bi trebalo da krenemo u rad u vezi zaključka koji smo usvojili, a odnosi se na pripremu Deklaracije protiv nasilja, govora mržnje i zločina iz mržnje. Trebalo bi da formiramo radnu grupu od tri člana.

 Povodom Izveštaja o radu Nacionalnog mehanizma za prevenciju torure, koji je dostavio Zaštitnik građana 29.9.2014. godine, upoznao je članove Odbora da će naš odbor, verovatno zajedno sa Odborom za pravosuđe, razmatrati u narednom periodu ovaj izveštaj.

 Sednica je zaključena u 12.30 časova.

 **SEKRETAR ODBORA PREDSEDNIK ODBORA**

 **Rajka Vukomanović Meho Omerović**